**Grundejerforeningen Ørnebjerg opsætter hjertestarter på Ørnebjergvej**

**Familie på Druevej starter indsamling**  
I August 2013 startede en familie , på Druevej en indsamling, for at spare sammen til en hjertestarter, som så skulle sættes op på Deres eget hus og være tilgængelig for alle der kunne få brug for det. Baggrunden var at familien havde læst en del om hjertestop og hjertestartere og hvilken indflydelse disse har for hurtig redning af personer med hjertestop. Familien uddelte flyers i hele omegnen, for at finde ud af om der var interesse for at anskaffe en fælles hjertestarter. Det lykkedes familien at indsamle kr. 7.100,-.

**Grundejerforeningen støttede op**   
En flyer havnede i hånden på formanden fra Grundejerforeningen Ørnebjerg og flere bestyrelsesmedlemmer. Bestyrelsen blev hurtigt enig om at det var en rigtig god idé, som vil kunne være til gavn for alle grundejerne, og meddelte familien, at man ville støtte op med resten af beløbet, når indsamlingen var overstået.  
  
**Placering:**Grundejerforeningen ville dog have lov til at bestemme hvor hjertestarteren skulle placeres, da familien ikke bor så centralt. Man blev enige om at montere den på en transformerstation ejet af Dong Energy placeret på Ørnebjergvej over for Bøgevej.  
Dong Energy var med det samme med på idéen og sørgede for etablering af strøm til opvarmning af batteriet, i tilfælde af meget lave temperaturer.   
Familien som ejer grunden blev spurgt om det var i orden, at der blev etableret en hjertestarter på deres grund. Familien indvilgede i dette og synes også at det var en god idé.  
Placeringen vil blive offentliggjort på [www.hjertestarter.dk](http://www.hjertestarter.dk) når den er sat op.

**Opsætning:**  
Hjertestarteren forventes opsat d. 23/03-2014 kl. 08:00. Firmaet Medidyne vil komme og fortælle lidt om hvordan man bruger sådan en hjertestarter i tilfælde af hjertestop på foreningens generalforsamling d. 8. maj.

**Hjertestarteren:**  
Er en Zoll AED Plus, som placeres i et aflåst skab, som kun kan åbnes i nødstilfælde eller med nøgle af Grundejerforeningen. Skabet gør at hjertestarteren vil kunne bruges ved temperaturer helt ned til -20° C, og vil være tilgængelig i alle døgnets 24 timer.

**Tak:**Grundejerforeningen Ørnebjergs bestyrelse vil gerne takke:

* Familien Mathiesen (Cecilia, Oliver, Benjamin, Victoria, Jesper og Gitte) på Druevej for at starte initiativet op
* Dong Energy A/S for hjælp med hensyn til opsætning og etablering.
* Familien på grunden hvor hjertestarteren skal placeres.
* Sidst men ikke mindst, en tak til de som deltog i indsamlingen, og derfor har gjort det muligt at etablere en hjertestarter i Grundejerforeningen Ørnebjerg.

Henvendelse vedr. denne meddelelse kan ske til Lasse Eierdal formand for Grundejerforeningen Ørnebjerg  
på tlf. 23717179